Man kan ikke ligefrem sige at en ung formodet røver valgte at gå på listesko, efter han tirsdag ved 21.30-tiden truede butikspersonalet i Rema 1000 i Sindal med kniv. For blot tre timer senere smadrede han en bil i nærheden. Det fik alarmklokkerne til igen at ringe hos politiet, der denne gang blot skulle lige rundt om hjørnet for at kunne anholde den unge mand. - Vi havde fået et godt signalment af manden fra røveriet i Rema, og det viste sig at være den samme mand, som havde smadret en bilrude og punkteret dæk på en bil, fortæller vagtchef hos Nordjyllands Politi, René Kortegaard. Den 16-årige mand blev anholdt og sigtet for røveri og hærværk i Sindal. Han fik intet udbytte i forbindelse med røveriet mod Rema 1000. Den unge mand, der ikke tidligere er kendt af politiet, er onsdag løsladt.

Opsummering:
En ung mand bevæbnet med kniv truede tirsdag aften personalet i Rema i Sindal. Blot tre timer senere blev han anholdt, da han smadrede en bil.